b"\n_START_ARTICLE_\nDracma\n_START_SECTION_\nLes dracmes modernes\n_START_PARAGRAPH_\nLa dracma va reapar\xc3\xa8ixer el 1832, poc despr\xc3\xa9s de l'establiment del modern estat grec. Va substituir el f\xc3\xa8nix en termes paritaris. El 1868, Gr\xc3\xa8cia va entrar a la Uni\xc3\xb3 Monet\xc3\xa0ria Llatina i la dracma va passar a equivaler, en pes i v\xc3\xa0lua, al franc franc\xc3\xa8s. Durant l'ocupaci\xc3\xb3 alemanya de Gr\xc3\xa8cia (1941\xe2\x80\x931944), una hiperinflaci\xc3\xb3 catastr\xc3\xb2fica i l'espoli nazi del Tresor grec van fer de la dracma una moneda pr\xc3\xa0cticament sense cap valor real; el 1944, amb la reforma monet\xc3\xa0ria, es va decidir un canvi de 50.000.000.000 de les antigues dracmes per una de nova. La nova moneda, per\xc3\xb2, es va devaluar de seguida, i el 1953 es va produir una altra reforma monet\xc3\xa0ria, en qu\xc3\xa8 la nova dracma equivalia a 1.000 de les antigues._NEWLINE_La dracma es dividia en 100 lept\xc3\xa0 (\xce\x9b\xce\xb5\xcf\x80\xcf\x84\xce\xac), plural de lept\xc3\xb3 (\xce\x9b\xce\xb5\xcf\x80\xcf\x84\xcf\x8c). El codi ISO 4217 era GRD i s'abreujava \xce\x94\xcf\x81. (o Dr. fora de Gr\xc3\xa8cia). Era controlada i emesa pel Banc de Gr\xc3\xa8cia (\xce\xa4\xcf\x81\xce\xac\xcf\x80\xce\xb5\xce\xb6\xce\xb1 \xcf\x84\xce\xb7\xcf\x82 \xce\x95\xce\xbb\xce\xbb\xce\xac\xce\xb4\xce\xbf\xcf\x82, Tr\xc3\xa0peza tis Ellados)._NEWLINE_A l'\xc3\xa8poca del canvi a l'euro, el 2002, en circulaven monedes d'1, 2, 5, 10, 20, 50, 100 i 500 dracmes, i bitllets de 100, 200, 500, 1.000, 5.000 i 10.000 dracmes. La moneda fraccion\xc3\xa0ria ja havia desaparegut de la circulaci\xc3\xb3 feia temps."